b'\n_START_ARTICLE_\nZvonimir Kavuri\xc4\x87\n_START_PARAGRAPH_\nZvonimir Kavuri\xc4\x87 (Zagreb, 28. prosinca 1901. \xe2\x80\x94 Zapre\xc5\xa1i\xc4\x87, 5. listopada 1944.) je bio hrvatski arhitekt. Brat Stjepana Kavuri\xc4\x87a, sindikalca i antifa\xc5\xa1ista, namje\xc5\xa1tenika Gradske elektri\xc4\x8dne centrale u Zagrebu  i arhitekta \xc4\x90uke i otac slikarice Nives Kavuri\xc4\x87-Kurtovi\xc4\x87.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1901. godine u Zagrebu. Po zanimanju je bio arhitekt i likovni umjetnik._NEWLINE_Studirao je arhitekturu u Zagrebu, radio u Pragu i Parizu, a od 1934. godine djelovao je u Zagrebu u gradskom gra\xc4\x91evinskom uredu. Postigao je velike uspjehe u ve\xc4\x87em broju natje\xc4\x8dajnih radova i izveo nekoliko zna\xc4\x8dajnih ostvarenja, poput zgrade Banovine u Splitu ili kupole Me\xc5\xa1trovi\xc4\x87eva paviljona na dana\xc5\xa1njem Trgu \xc5\xbertava fa\xc5\xa1izma u Zagrebu. Bio je i \xc4\x8dlan lijevo orijentirane likovne grupe \xe2\x80\x9eZemlja\xe2\x80\x9c._NEWLINE_U okupiranom Zagrebu radio je na stvaranju narodnooslobodila\xc4\x8dkih odbora i bio tajnik NOO-a Zagreba. Uhitili su ga usta\xc5\xa1e i zatim objesili sa jo\xc5\xa1 devet antifa\xc5\xa1ista, 5. listopada 1944. godine, u Zapre\xc5\xa1i\xc4\x87u pokraj Zagreba.\n_START_SECTION_\nNaslje\xc4\x91e\n_START_PARAGRAPH_\nPo njemu i njegovom bratu Stjepanu je do 1990-ih nosila ime ulica u Zagrebu, koja je zatim preimenovana u Ulica Andrije Hebranga. Do udru\xc5\xbeenja vi\xc5\xa1e poduze\xc4\x87a u gra\xc4\x91evinsko poduze\xc4\x87e \xe2\x80\x9eMonting\xe2\x80\x9d 1970-ih, samostalno je djelovalo poduze\xc4\x87e nazvano po njima, \xe2\x80\x9eBra\xc4\x87a Kavuri\xc4\x87\xe2\x80\x9d. Danas se u Sisku jedna ulica zove po bra\xc4\x87i Kavuri\xc4\x87.'